钦定古今图书集成/理学汇编/学行典/第194卷 > 吴驹
## 钦定古今图书集成/理学汇编/学行典/第194卷 > 吴驹

按《建昌府志吴孝子传》：“孝子名驹，字彦骧，南丰石油
里人。天性孝友，读书通大义，颇工诗文。侍父母左右，
饮膳必躬亲之，昏定然后就寝。诸弟则虽幼稚，狎侮
者必诃之。或曰：‘幼也’。孝子曰：‘其幼乎？吾闻曾氏之家，
幼者不詈人。其天性然乎’？有鬻田于从兄彦质者，兄
辞以窭，孝子代鬻之，归其田于兄。初，孝子父潮宗以”
茂才授政和令，改海阳令。归，里人孙住佣力其家。一
日，孝子出外，里胥彭文杰曰：“孙一，吾籍甲也。”诱而缚
之。潮宗觉，率诸子拒之门，殴文杰致死，法坐潮宗孝
子曰：“吾父老矣，吾弟幼且无后。”自诣里曰：“死文杰者彦骧也。”令难之，孝子曰：“以子代父，何不可乎？况杀人
者，实彦骧也，非吾父与弟也。”令悯而代之。孝子日侍
父狱中，朝夕起居，犹荷校而立。父出狱，人曰：“孝哉，吴
氏之子乎！”有感而泣下。居二载，会有诏谳疑狱行在
所，孝子在行中，行至淮安病卒，年且六十一岁矣。时
辛亥六月日也。余至广昌，太守饶公秉鉴云：“孝子之
事，吾犹及见也。”揭绅曰：“彦骧，纯孝人也，可使其无传
乎？”时长乐谢公士元守建昌，闻曰：“是可风吾民矣。”乃
表其里而复其家。史官曰：“世以孝闻者，或刲肉一脔，
庐墓三载，往往精变天地，诚动鬼神，况身代死若彦
骧者乎？其与日月争光也宜矣。”呜呼！为臣死忠，为子
死孝，若彦骧者，天纲人纪，赖以立也。世可少斯人哉！